སྤྱིར་སྙིང་རྗེ་ཙམ་སེམས་ཅན་ཕལ་མོ་ཆེའི་རྒྱུད་ལ་ཡོད་ཅེས་བརྗོད་ནུས།རྒྱུ་མཚན་ནི།སེམས་ཅན་ཡིན་ནོ་ཅོག་ལ་སྡུག་བསྔལ་མི་འདོད་པའི་བློ་རང་ཆས་སུ་ཡོད།དེའི་ཆ་ནས་རང་དང་སྙིང་ཉེ་བའི་ཡུལ་ལ་དམིགས་ནས་སྡུག་བསྔལ་དང་བྲལ་ན་སྙམ་པའི་བློ་ཞིག་ཕལ་ཆེར་སེམས་ཅན་ཀུན་ལ་ཡོང་ཆོག་པ་ཡིན།ལྷག་པར་དུ་མི་ལ་སོགས་པ་མངལ་སྐྱེས་དང་སྒོང་སྐྱེས་ཀྱི་རིགས་རྣམས་ཕལ་མོ་ཆེ་ཆུང་དུས་མ་ཡིས་གསོས་པ་ལས་འཚར་དགོས་པ་འབའ་ཞིག་ཡིན་པས་མའི་ངོས་ནས་བརྩེ་བ་མེད་པར་བུ་ཕྲུག་གསོ་བའི་དོན་དུ་དཀའ་སྤྱད་ལྷུར་ལེན་པ་མི་འོང་ལ།བུ་ཕྲུག་གི་ངོས་ནས་ཀྱང་མ་ལ་བརྩེ་བ་མེད་པར་བུ་ཕྲུག་གསོ་བའི་དོན་དུ་དཀའ་སྤྱད་ལྷུར་ལེན་པ་མི་འོང་ལ།བུ་ཕྲུག་གི་ངོས་ནས་ཀྱང་མ་ལ་བརྩེ་བ་མེད་ན་མ་ལ་བློ་གཏད་བཅོལ་ཏེ་སྙིང་ཉེ་བའི་འདུ་ཤེས་མི་འབྱུང་།དེའི་ཕྱིར་མ་བུ་གཉིས་ནང་བསམ་བློའི་ཐོག་ནས་ཕན་ཚུན་བརྩེ་བའི་བློ་ཡོད་པས་མའི་ནུ་ཞོར་བརྟེན་ནས་འཚོ་བ་དེ་ཡོང་གི་ཡོད།བྱ་དང་བྱེའུ་ལ་སོགས་པ་སྒོང་སྐྱེས་ཀྱི་རིགས་རྣམས་ཀྱང་མས་རྒུམ་འབུ་སྒྲུག་པ་སོགས་དཀའ་སྤྱད་ཧ་ཅང་ཆེན་པོ་དང་དུ་བླངས་ཏེ་བུ་ཕྲུག་གསོ་བཞིན་ཡོད།དེར་བརྟེན་སེམས་ཅན་དེ་དག་ལ་ཕུང་པོའི་གྲུབ་ཆ་དང་འབྲེལ་བའི་བརྩེ་བ་ངེས་པར་དུ་ཡོང་གི་ཡོད།འོན་ཀྱང་བརྩེ་བ་དེ་དག་འདོད་ཆགས་དང་འབྲེལ་ཞིང་ཕྱོགས་སུ་ལྷུང་བའི་བརྩེ་བ་ཚད་ཅན་ཞིག་ཡིན།ཚད་ཅན་ཞེས་པ་སྡུག་བསྔལ་དང་འབྲལ་འདོད་ཀྱི་བློ་དེ་གཉེན་ཉེ་དུ་ལ་སོགས་པའི་སེམས་ཅན་གང་འཚམ་གྱི་རིགས་ལ་དམིགས་ནུས་པ་མ་གཏོགས་མཐའ་ཡས་པའི་སེམས་ཅན་ལ་དམིགས་མི་ནུས་པའི་ཆ་ནས་བརྗོད།ཕྱོགས་སུ་ལྷུང་བའི་ཚད་ཅན་གྱི་བརྩེ་བ་དེ་ཉིད་ས་བོན་གྱི་ཚུལ་དུ་བྱས་ཏེ་ལེགས་ཉེས་འབྱེད་པའི་རྣམ་དཔྱོད་དམ་ཤེས་རབ་ཀྱིས་གྲོགས་བྱས་པ་ལས་ཕྱོགས་སུ་མ་ལྷུང་ཞིང་མཐའ་དང་ཚད་མེད་པའི་བརྩེ་བའི་ངོ་བོར་བསྒྱུར་ཐུབ་པ་ཞིག་ཡོང་བ་ཡིན།སྤྱིར་སྙིང་རྗེའི་བསམ་པ་ཙམ་འཇིག་རྟེན་བཀོད་པ་པོ་འདོད་མི་འདོད་ཀྱི་ཆོས་ལུགས་ཡོངས་ཀྱིས་གསུང་བཞིན་ཡོད་ཅིང་།སེམས་ལྡན་མཐའ་དག་གི་དགའ་མོས་བྱ་ས་ཞིག་ཡིན།དེར་བརྟེན་སྙིང་རྗེ་དེ་ཉིད་གོང་འཕེལ་དུ་གཏོང་ཚུལ་ལ།འཇིག་རྟེན་བཀོད་པ་པོ་འདོད་པ་དང་།མི་འདོད་པའི་ཆོས་ལུགས་དང་།ཡང་ཆོས་ལུགས་གང་ལ་ཡང་མ་བརྟེན་པར་གོང་འཕེལ་དུ་གཏོང་བའི་ཐབས་ལམ་མི་འདྲ་བ་གསུམ་འཇོག་ཆོག་པ་ཡིན།